Κοκόα (Φλόριντα)

Το Κοκόα (αγγλ. Cocoa) είναι πόλη των Ηνωμένων Πολιτειών Αμερικής, στην Κομητεία Μπρεβάρντ της πολιτείας Φλόριντα. Σύμφωνα με την απογραφή του 2020, η πόλη είχε πληθυσμό 19.041 κατοίκους, έναντι 16.412 κατοίκων σε εκείνη του έτους 2000. Είναι κτισμένη στην όχθη της λιμνοθάλασσας Ίντιαν Ρίβερ.

Αρκετές εκδοχές «κυκλοφορούν» ανάμεσα στους παλαιότερους κατοίκους του Κοκόα για το πώς προήλθε η ονομασία του, που σημαίνει «κακάο». Σύμφωνα με μια από αυτές, το ταχυδρομείο για την πόλη ερχόταν με ποταμόπλοιο και ριχνόταν σε ένα μεγάλο άδειο κουτί με την επιγραφή «Baker's Cocoa», το οποίο ήταν καρφωμένο σε στύλο στην όχθη του Ίντιαν Ρίβερ. Σύμφωνα με άλλη, ένα παλαιό ξενοδοχείο εκεί κοντά, επίσης στην όχθη της λιμνοθάλασσας, ονομαζόταν «Κοκόα Χάουζ». Μια ακόμα εκδοχή αναφέρει μια γηραιά Αφροαμερικανίδα που ζούσε στην όχθη και προμήθευε με ζεστό ρόφημα κακάο τους ναυτικούς που διέσχιζαν το Ίντιαν Ρίβερ. Οι ναυτικοί που πλησίαζαν λέγεται ότι φώναζαν «Κοκόα! Κοκόα!», ειδοποιώντας ότι έρχονταν και ότι ήθελαν το ρόφημα.

Ως οικισμός, το Κοκόα ιδρύθηκε το 1859, αλλά παρέμεινε με πληθυσμό χωριού μέχρι τη σιδηροδρομική του σύνδεση στις αρχές του 20ού αιώνα. Η συνοικία με τα καταστήματα καταστράφηκε κατά το μεγαλύτερο μέρος της από πυρκαγιά το 1890. Η μεγαλύτερη ποσοστιαία αύξηση πληθυσμού ανά δεκαετία σημειώθηκε από το 1950 έως το 1960, οπότε ο πληθυσμός του Κοκόα αυξήθηκε από 4.245 κατοίκους σε 12.294 κατοίκους, δηλαδή ένα ποσοστό αυξήσεως 189,6%. Στην πόλη υπάρχει το Μουσείο Ιστορίας και Φυσικών επιστημών της Μπρεβάρντ.

 Το 2007 η πόλη «αδελφοποιήθηκε» με την πόλη Μπέιτ Σεμές του Ισραήλ.
 Ο κωμικός Σκοτ Τόμπσον (γενν. 1965), γνωστός με το καλλιτεχνικό ψευδώνυμο Κάροτ Τοπ, μεγάλωσε στην πόλη Κοκόα.

Παραπομπές

Κοκοα